ASPโกยกำไร394ล้าน ยูไนเต็ดซิลลิงมีข่าวดี
เอเซีย พลัส ตอกย้ำกำไร บล.บานฉ่ำ ไตรมาสแรกกวาด 394 ล้าน พุ่ง 127% ธุรกิจดีทุกด้าน US ซิลลิง
30 เม.ย. 2556

เอเซีย พลัส ตอกย้ำกำไร บล.บานฉ่ำ ไตรมาสแรกกวาด 394 ล้าน พุ่ง 127% ธุรกิจดีทุกด้าน US ซิลลิง
นายก้องเกียรติ โอภาสวงการ ประธานเจ้าหน้าที่บริหาร บล.เอเซีย พลัส (ASP) เปิดเผยผลการดำเนินงานงวดไตรมาสแรก ปี 2556 ว่าบริษัทมีกำไรสุทธิจำนวน 394.41 ล้านบาท เพิ่มขึ้น 127.65% จากงวดเดียวกันของปีก่อนที่มีกำไรสุทธิ 173.25 ล้านบาท โดยมีรายได้รวม 1,026.35 ล้านบาท เพิ่มขึ้น 81.12% จากรายได้สุทธิ 566.65 ล้านบาท ในปีก่อน
“ไตรมาสแรกปีนี้เป็นงวดที่ดีของอุตสาหกรรม เพราะธุรกิจเติบโตในทุกประเภท ทั้งรายได้จากการลงทุน นายหน้าซื้อขายหลักทรัพย์และรายได้จากค่าธรรมเนียม ซึ่งเติบโตตามตลาดรวมที่ดีขึ้นและปริมาณการซื้อขายเฉลี่ยต่อวันที่ 5.79 หมื่นล้านบาท เพิ่มขึ้น 115% จากปีก่อนอยู่ที่ 2.68 หมื่นล้านบาท ส่งผลให้ปริมาณการซื้อขายเฉลี่ยต่อวันของบริษัทขึ้นมา 117% จาก 2,392 ล้านบาท มาอยู่ที่ 5,184 ล้านบาท” นายก้องเกียรติ กล่าว
สำหรับรายได้นายหน้าค้าหุ้นอยู่ที่ 601 ล้านบาท เพิ่มขึ้น 117% จากงวดเดียวกันของปีก่อนอยู่ที่ 277 ล้านบาท และกำไรจากการซื้อขายเงินลงทุนอยู่ที่ 201 ล้านบาท เพิ่มขึ้น 41% จากงวดเดียวกันของปีก่อนที่ทำได้ 136 ล้านบาท
ล่าสุด นักวิเคราะห์ส่วนใหญ่ยังคงแนะนำให้ซื้อหุ้นหลักทรัพย์ แม้ว่าราคาหุ้นหลายตัวขยับขึ้นแรงแล้วก็ตาม เพราะเชื่อว่ากำไรสุทธิจะเพิ่มขึ้นกว่าเท่าตัว 
ด้านราคาหุ้น บล.ยูไนเต็ด (US) ดีดขึ้นแรงซิลลิง (สูงสุด 30%) ที่ระดับ 19.30 บาท ก่อนย่อมาปิดที่ระดับ 19.20 บาท บวก 4.30 บาท หรือ 28.86% ด้วยมูลค่าการซื้อขายสูงถึง 60 ล้านบาท 
มาร์เก็ตติ้ง กล่าวว่า หุ้น US พุ่งแรงผิดปกติ เนื่องจากมีกระแสข่าวว่า บล.ยูโอบี เคย์เฮียน (ประเทศไทย) หรือ UOBKH กำลังขายใบอนุญาตของ US ให้กับกลุ่มทุนที่เกี่ยวข้องกับกลุ่มการเมือง และมีอดีตผู้บริหารโบรกเกอร์แห่งหนึ่งร่วมอยู่ด้วย